
    NAIZGLED DRUGI

  
    ORFEJ

     

    malo moram prelistati enciklopedije biljaka.

čujem da će se i one saviti kad zapjevam, da će se razlistati

ali mislim da je fer kad sam tako svemoćan

da upoznam bića na koja tako djelujem. listam i nalazim: perunika, gospina trava, islandski lišaj, artičoka. ne znam, nisam vjerovao da će moj pjev imati baš takav učinak. obično, kad pjevaš, misliš na zaradu: koliko milijuna CD-ova, koliko tantijema, koliko fanova. a vidim da sam sanjao premalo, da sam mogao biti megaloman, slobodno, da sasvim slobodno. moja je pjesma nadišla sva zamisliva očekivanja, kao da sam Krist, koji će doći poslije mene, kao da sam uskrisivao mrtve, recimo Lazara. zapravo, malo sam ganut svim tim. a Euridika. nju nisam mogao vratiti. zašto se okrenula? radio bih tri tisuće trbušnjaka dnevno da mi se vrati. pisao pjesme o pjesmama. upisao kineski, na vlastiti trošak. ne, firma ne plaća. firme danas ne plaćaju ništa. tranzicija. a socijalizam, koji je došao nakon poljuljane vjere u Krista, imao je dobru startnu poziciju, ali nije mogao promijeniti svijet. ah, a kako sam ga ja mijenjao svojom pjesmom. kako im je to promaklo, ne znam. valjda zato što sam mrtav, i sve u svemu, polumitološki lik. ili skroz mitološki, ako ćemo cijeniti preciznost.

  
    KSANTIPA

     

    „ušuti, pobogu, sve se više ukopavaš. sa svakom izgovorenom riječi sve mi se manje sviđaš!“ kazao mi je.

„ali, ne mogu prestati, riskiram nesviđanje, nelijepost.“

„OK, dok je poetički opravdano bit ćeš iluzija koju sam gradio i srušio, svojom voljom. previše si pričala, i to je to.“

nema veze, ja sam pronašla sebe, a za tebe mi se fućka. narušila sam neki zakon, to osjećam, da ga upravo sada rušim, da, to je oslobađajuće, iako opasno. izgubila sam zbog svojeg jezika tvoju ljubav. ali ti si izgubio više, ti i ta tvoja umjerenost, i vaša samodostatnost koju će pametni ljudi stotine godina nakon nas prezreti. i više će cijeniti mene, alapaču, nego tebe. da znaš, da samo znaš. osim toga, nisi me cijenio pa sam svaki dan sve više pričala, da ti pokažem što mislim o tome: sve najgore. ti si pametan ali dosadan, i ne znaš ljepotu afektivnog govora. ne znaš kako je vrištati, kljucati, gristi, bosti, i kakvo je olakšanje reći kretenu da je kreten, u lice. pa što ako sam groteskna, ako sam potrošena od vlastitog temperamenta. što onda. danas to radi svaki reper. svatko psuje, svatko se može smatrati bijesnim: na poredak, jutro, buđenje, bivšu ljubav. vidiš, a ti si passé, prošlost, ti si stari moj previše smiren.

  
    ANTIGONA

     

    morala sam pokopati brata, premda sam mogla dati sagraditi

bazen, svirati harfu. mogla sam biti potrošenija

umornija, pristati da s Bregovićem bude sve kako oni hoće.

(jeftin štos, zar ne) pa ja sam mrtva, i ne slušam pop.

mogla sam biti ljubiteljica jeftinih štoseva (naprimjer

običaja koji nalaže da se ne dira pokojnika, da se piše veliko slovo, da se provodi sibilarizacija). mogla sam, nadalje, izmisliti

neku proročicu, koja bi svima rekla da ja moram biti uz svojega brata, i tad kad je umro, baš tada. ah, kao da on zna išta od toga: Eteokle ili Polinik, sve mi se pomiješalo. mogla sam voljeti više balade, od tragedija, imati komičnu manu, koja će svima jasno dati do znanja da zaslužujem ovakvu kaznu. možda je Bergson mislio na mene kad je rekao da je krutost karaktera izvor smijeha. je li moguće da sam nekome smiješna, ne znam. sve je danas moguće, ili kako se to kaže, anything goes. prohujalo s vihorom. čujem da je Anui (oprostite, ne znam francuski) pisao nešto slično, da ljudi izvode moju patnju na pozornici. ali to i nije bila patnja. sreća je, ako ne znate, u moje doba, značila život u vrlini, ne užitak, ne. pa tko bi mogao podnositi nestalnosti života samo zbog uživanja, te površnosti – napisao je poslije mene ili prije mene, tu negdje, ne znam (oprostite još jednom) Aristotel. ne znam što bih rekla. u zadnje vrijeme, čini mi se da je moja sestra sve pametnije napravila. iako, to samo ponekad, dođe mi, da iskočim iz tog mitskog statusa koji mi je dodijeljen. kaj, samo sam voljela svojeg brata.

  
    FAUST

     

    to o prodaji duše, to je namještaljka

nisam se prodao nikome, mene ne privlači novac

to je za mafijaše. i njihove odvjetnike. ja sam profinjen

stvor, koji nedjeljom jede kod punice, koji puni glavu

bezazlenostima kad govori: dobar dan? kako ste gospođo majka?

da, Davor je na treningu, a Marin je na rođendanu. mi ćemo poslije u City centar. kad mi moja draga kaže da joj je nešto lijepo, ja joj kupim.

osamsto kuna, osamsto kuna, neka ih vrag odnese. to, ta rečenica

koju često izgovaram (a marljiv sam, nisam kriminalac) to je rečenica

zbog koje su ljudi pomislili svašta. ja na to zapalim crveni marlboro, a oni i u tome vide znak, i to što popijem rakijicu prije ručka, i to što mi svaka kćer vozi terenac i svaki sin ide na školovanje gdje treba, tata plaća. nisam se prodao, pa živimo u Hrvatskoj, kakva je to legenda o nečastivom, te smijurije. ugledan sam, ne čitam puno (ah, tako kažete, Goethe). smijurije.

ja sam vam znak, amblem, zamka za puno toga o čemu se ne smije govoriti. Belzebub, Belijar, gost iz Betanije, to da. to su moji poslovni partneri. sve je to kod Trgovačkog suda, i rješava se, da, rješava. mala utaja poreza, a tko, molim vas, nije nešto sitno skrivio: neka prvi baci kamen onaj koji je bez grijeha. hm, čekajte, zvoni mi mobitel. pa dosta sam vam rekao, dosta. živjeli, svako dobro! ma da me Goethe cinkao, to ne vjerujem. to ste izmislili. da me opisao, ma ne, krivo, krivo. neka greška.

  
    EMMA

     

    ma tko me ne bi volio. zavodim Rodolphea, i onog prije njega (oprostite, davno je to bilo). osim toga, ako Antigona može imati rupe u sjećanju, zašto ne bih mogla i ja. nisam glupa.

ma kakvi. iako mi nije bilo previše važno predstavljati se kao intelektualka, to će doći poslije mene, sufražetkinje, Mary Wolstonecraft, Sophia Loren (ili ona ne pripada?). bile su mi važne haljine, da apsolutno, lijepa haljina je pola posla zavođenja. onda, naravno, zavodnica postane i sama zavedena. (ah, paradoks don Juana.) onda, dalje, dijete: moje dijete! nikako se ne može reći da ga nisam voljela, to jesam. samo nisam bila skrbna, ako je to ono što roditeljstvo podrazumijeva. imala sam neko ludo povjerenje u svoju djecu (pardon, dijete), a onda tu je bio i Charles, sav satkan od dužnosti i obveza. onda, moj stav prema muškarcima: eh, tu je izvor svih mojih problema. danas, nakon toliko vremena, mislim o toj riječi svaki dan po nekoliko sati: što ona označava? koji je njezin semantički opseg, gdje su interferencije, gdje se to polje grana: u muškost, muževnost, muža? ma ne muža! muškarac tvojeg života ne može biti tvoj muž. i točka. zakaj sam se otrovala? došlo mi je. a zakaj je junakinja filma „Život drugih“ skočila pod automobil? Ana pod vlak! one su to više zbog drugih, jedna je izdala svojeg muškarca obavještajcima. Ana, dobro, to svi već znaju, to je lektira. a ja? ja sam to napravila zbog sebe.

kad mi je dobro išlo nisam se namjeravala ubiti. kad je krenulo nizbrdo, i kad su me ostavili svi moji muškarci osim mojeg muža (a on je, ponavljam, ishod semantičkog krivog grananja riječi muškarac pa muž, vraga crnoga) onda sam uzela arsen. a kaj, svi se trujemo, ali u manjim dozama. sigurna sam da vi pijete, ili pušite, da ste izloženi raznim stresovima. svi moramo jednom otići, a ja sam to učinila malo dramatičnije od drugih. i nisam neka kršćanka pa to se vidi iz priloženoga. ali zato je Flaubert rekao: Emma, to sam ja. to me jedino razljutilo. kako on može biti ja, kako je to nespretno rekao. on, toliki stilist. eh, eh! ipak, opraštam mu. ali ne Rodolpheu, ne tom gadu. njemu nikada.

  
    DON JUAN

     

    ima li smisla da ja govorim nakon Emme. pa mi smo

prirodni neprijatelji: ona zavodi, ja zavodim, tko će koga

nitko ne može biti žrtva. svatko voli sebe. mi se nađemo, tako,

a ona kaže: „zar misliš da bih pristala biti jedan od tvojih komada? ti si don Juane, raskalašen čovjek, to svi već znaju, a meni treba čista duša.“

„pa sve ti to mogu dati ja“ – kažem joj. „ali kako, kad znam da si ti don Juan, da ćeš me ostaviti na kraju, da voliš samo svoju mamu, i sebe, i tako…“ – tu je malo stala, ostavila mogućnost da je pokolebam.

„ali Emma, ti si po prirodi naivna. otkud ti odjednom sav taj psihoanalitički aparat, to prodiranje u srž mojeg bića?“

„a gle, stari, pa ništa se ionako nije dogodilo. ja sam imala svojeg Leona i Rodolphea, i Charlesa, da (ha ha), i još jednom da budem naivna?“

„da, želim upravo to, da povratiš sav svoj idealizam, iz ljubića koje si čitala…“ „da, da, a ti?

da nisi homoseksualac, znaš pročitaj si malo što kaže Judith Butler (ili je to Shoshana Felman, ups) da su najmačoidniji muškarci zapravo znaš već, to…“ (tu se Emma malo gnuša).

„eh, draga moja Emma, ajmo to isprobati. ali nešto ti još moram reći: znaš, volim žene, volim žene s krivim prstenjem na rukama, volim žene s rasporkom, žene bez rasporka, istinske ljubavnice, i one koje simuliraju, volim ljubiti njihov nos, njihove doskočice su mi zanimljive, ali gledaj, to kad me pitaš hoćemo li trajati, to ti ne mogu reći. sreća kratko traje, kad bi bila vječna, ne bi bila sreća. euforija je tu, približi mi se i ne misli tom lijepom glavom, hajdemo na sve ili ništa.“

a Emma je samo šutjela. na kraju, rekla je ovo: „ja imam prednost, jednu značajnu prednost. znam da ću moći okončati svoj život, tako je to uredio moj autor“ (hvala, Gustave: ali, jesi li i u tome kao ja? koji ti je bio bog, kako si tako nešto glupo mogao reći). a ti don Juane? jesi li vrijedan igre na sve ili ništa? ti koji se ne usuđuješ misliti o smrti, koji se bojiš kad spomenem bolest, počevši od prehlada. ah, razmislit ću još. daleko je jutro.“

  
    ALICA

     

    popila sam za doručak sojino mlijeko (od njega raste

razina ženskih hormona), pa da, ako niste znali

ja želim ubrzati pubertet, ne želim više biti djevojčica

meta pedofila. ne. želim pravi odnos, s onim kojega odaberem, a ne tamo neku traumu koje ću se rješavati ostatak života. od svih svojih poteza najbolje pamtim ništa. recimo, danas mislim da je Harms

da je i Ionesco bolji od Carrolla. nekad nisam tako mislila, pa bila sam mlađa, osim toga bila sam glavni lik djela. pa to je dječja literatura, i eventualno, za studente koji mogu pisati ovakve seminare: o realizaciji figurativnog značenja u „Alici u zemlji čudesa“. u stilu, da je moje kretanje skokovito kao u partiji šaha. pa i jest: rekla sam vam, želim skočiti u pubertet, naglo, odjednom, preko noći, hoću da to bude sutra. da se probudim s mjesečnicom i ulošcima. onda, jesam li vas iznenadila? a kako bi bilo da sam vam pričala o šašavom zecu i satu, o gospođi stonogi, rekli biste da sam retardirana. Alica je, društvo moje, nešto više od toga. nisam retard, razvijam se u skladu s vremenom, i prilikama, fenotip, genotip, ta spika.

  
    ŽENA IZ PJESME VESNE PARUN

     

    kad govorimo o tvojoj omiljenoj temi, a to su žene, onda ti oči zasvijetle. žene, dobro. lijepe, ugodne, iskričave, poluprozirne, izdvojene iz gomile, raskošne, izlazeće, zalazeće, šarolike žene s puno boja, monotone u crnom i smeđem, iz ateljea, žene iz prizemlja, s prvog kata, voljene, pažene, krivotvorene, mačkaste, pustopašne, koje jure, koje kuckaju olovkom, izdaju prijatelje, koje te poklope i koje te uzvise, koje se smiju široko, koje listom padaju na tlo, žene koje izvikuju imena umrlih i rođenih u Petrovoj ili Fenninger Strasse, koje pahuljasto nose sve što je ispalo vragu iz torbe, koje se okreću na svaki šum, žene polunervozne, one istinski mudre, perverzne, one koje ti sliče na majke, koje su najsretnije kad odu na skijanje, koje se ne libe psovki, ne vjeruju u idiome, i vjeruju u idiome. i ti, jedna od njih, koja imaš ruke, ti jedna od nabrojanih, koja ćeš mu biti bolja od mene. koja imaš što ja nemam više, što nikad nisam imala, ali mi se učinilo 

onda, jesu li ti oči još uvijek tamne, kao morsko dno, kao mirodije, kao te mucho corazón, zatvoreni tunel za promet, stablo biljke koja uvene, Božić bez veselja (i s puno buke), sistematski pregled, kao zakučasta prepredenost, slušalica telefona, kao crtanje flomasterom po zidovima…

  
    KATARINA

     

    uglavnom se služim znakovima

koje povezujem s ritmovima: tri puta crveno svjetlo

dva puta zelena salata, tri puta za vječnost, četiri izlaska

iz kina. dosta sam glazbeno nadarena.

kažu mi da često služim kao muza.

a mene muče ovakva pitanja: tko sam ja, Katarina?

zašto pjevaju o meni, a ne kažu mi ništa?

ta ljubav koja se pretočila, sublimirala? ili ta ljubav koja ide, kaže ti tip ajmo na kavu, ti kažeš može. (sutra seks?) recimo da je pjevanje Katarine, ovo, koje sada čujem, da je to najrealnije što se u ovom trenutku

događa. kurva, svinja, Katarina mala, da su Gustafi najveća realnost

realissimus magna. da je tome tako, da: harmonika svira i užasno je uvjerljiva (ja se zovem Katarina.) a da se to što nas dotiče nama sviđa ili ne sviđa, tu već onda nastupa umjetnost, gluma, mane, proizvodi za odmašćivanje i kutijice za led i slične darovitosti. i, pliz, shvatite, mogla bih ja i bolje, pribranije govoriti. ali sutra, sutra.

  
    ANICA

     

    „zbog Anice i bokala vina

zapalit ću Krajinu do Knina

zapalit ću dva tri srpska štaba

da baš ne bih dolazio džaba.“

čujem te na radiju, gle,

ja sam tu, u Kninu, ne čekam te, nema vina

nego je na stolu kava. (turska, bez mlijeka)

da, u ulici kralja Zvonimira

sjedim i pijem kavu s prijateljicama.

jedna od njih gata: to radimo, ali ne vjerujemo

da utječe na ishod ratovanja, na nacionalni BDP, na ništa.

a ti. ljudi te vole jer vole imati neprijatelja

i kad nemaju veze s ratom. znaš, Derrida je rekao (ima ga u našoj knjižnici

„Stari grad“): o, prijatelji moji nema prijatelja!

razmisli o tome: obratiti se nekome koga zoveš

prijateljem da mu priopćiš da nema prijatelja.

nije to Derridina rečenica

on je samo interpretira. ali htjela sam ti reći,

kaži i ti tako, zapjevaj, štoviše: o neprijatelji moji, nema neprijatelja!

tako ćeš zadržati svoju publiku (one koji čuju samo ono prvo: o neprijatelji moji!) i dobiti nove publike, kojoj se ni ne nadaš, one koja će čuti samo ono drugo: da nema neprijatelja!

i znaš, tvoja Anica nema drugog posla danas nego da se zajebava. bolje i to, nego guliti krumpir ili voditi krave na pašu. zato su me roditelji školovali. cure mi kažu da nikad neću naći muža, a ja mislim isto. i u kavi mi piše isto.

  
    PALE

     

    moram mijenjati priču, biti radikalan. možda, da mi ostave neku curu

u koju bih se mogao zaljubiti. znam, sramota je koliko zaljubljeni isključuju ostali svijet. bio bih: „Pale s njom na svijetu“. odbacio bih štetne navike, zarađivao za život. imali bismo djecu, puno djece. i obitelj. pravu, u kojoj se planira ljetovanje, pišu se zadaće, pa na košarku, ili u Konzum po sladolede. nedjeljom u kineski (ili kod Pere). nikakvih ideja u zraku. pa da mi postanu individualci, da postanu ličnosti koje traže svoj prostor. evo, ja sam dobio cijeli svijet da ga ispunim sobom. prvo što ću ih naučiti bit će skromnost. početi ispočetka život, je li to moguće? doživjeli smo velike krize, i velike obrate: burno dvadeseto stoljeće, stoljeće rata, polemosa. krahovi ideologija, društvo rizika: nikad nije bilo nesigurnije. znam samo jedno: ovaj Pale ne voli liberalizam. obuzimaju me često globalne misli, apstrakcije, osjećam da gubim kompas, da to nisam ja. neću se praviti pametniji nego što jesam: mali Pale, koji nikad nije prestao biti dijete, htio bi biti sretan. on ne voli liberalizam. ne voli komunizam.

ni socijalizam. ne voli fundamentalizam. Pale bi želio da svijet počne ispočetka. da se javi dobri Bog, i da kaže, mogao bih promijeniti svijet. ili da se javi Orfej. evo, vidite što se dogodi kad ostavite čovjeka dugo samog, kao što su ostavili mene: nema nijedne razonode, ne ide mi se u kino sam, ne ide mi se u teretanu sam, ne ide mi se na ručak sam, ni na kavu. čovjek koji prezire sebe barem razlikuje preziratelja od onoga kojeg on prezire. igram takve igre, dan i noć, pa onda slušam malo depresivne Smithse, napravim si sendvič, popijem američkog otrova koji se sad zove „cola zero“. no, moj urođeni smisao za pristojnost mi nalaže da pustim malo vedrije glazbe (može Madonna? ne, onda može Oliver?), da vam se za kraj učini da nisam tako fucked up, da mirni odete u svoje domove. ovo je teatar, gospodo, sretan vam rođendan. vi koji danas imate svoje rođendane, imendane, veselite se. dođite doma, poljubite dijete. pomazite mačku. zalijte biljku, zatvorite prozore da vjetar ne uđe u vaš dom, da vas ne pomete.

  
    DRUGI

  
    KAPTOL CENTAR

     

    trči kroz Kaptol centar,

čovjek sendvič obgrljen reklamnim panoima

žena je s dječjim kolicima

na bankomatu provjerila stanje

samo stanje, dva tri mlađahna poslovnjaka

razmahanih ruku i glasova

bez mobitela, nekim slučajem, knjiga na polici

ispred kina i kokica

datum je jasan, polovica rujna, točniji ne može biti, dan

kad u sebi slavim obljetnicu nečega

i još bih malo

ali neće uspjeti

socijalna životinja trči kroz Kaptol centar

ima mnogo članova

i ako krenu odjednom bit ću smlavljena

htjet će reći, svi sabrani

zašto nema love, kome mašu rukama

kino predstava i koja im je scena

zapela pojurit će kojeg su dana rođeni, a djeca

nadomak kulturnog centra

bivšeg možda, meteor

mail adresa bivša žena iz područja društvenosti

koji će me dokrajčiti

što si zadnje čitao, pitat ću te i sažeto udahnuti

  
    CVJEĆARICA

     

    imala sam cvjećaricu

bila mi je iz kvarta

u njezinom skromnom dućanu

zamotavalo se cvijeće u papire

s mašnama i ona je pričala puno

kao i većina ljudi u zabitim trgovinama

s malo kupaca

s malo prometa

ispričala mi je o svojoj kćerki

koja se još nije udala

i o sinu koji se još nije oženio

i kako im savjetuje da ne rade svadbe

jer za svadbu treba imati hrpe novaca

čudilo me to

da sam cvjećarica

sigurno bih djeci savjetovala da se žene i udaju

da im napravim majstorske bukete

pušleke za kumove

aranžman za stol

ružmarine za zapećak

i još svakakva čuda

ona je propagirala divlji brak

iz računa

ili brak za malo love

s oskudnom svadbom bez cvijetka

da si radije plate put u New York

kud baš tamo

baš me začudila

i uza sve to sjajno složila buket

a njezine riječi kao da su se uselile u njega

bio je lijep a omalovažavala sam ga

imala sam osjećaj da bi gospođa od cvijeća

voljela da je u životu malo putovala

  
    FRIZER

     

    frizer je imao svoj salon u prizemlju

prvo kad sam se došla šišati navio je Pink Floyda „The Wall“

i pričao kako je bilo super to doba, rušenje zida. onda sam mu ispričala kako sam išla

kod vračare, i da mi je, naravno, u šali, rekla da neću dugo živjeti tu, iznad njega. rekao je, tresući se od smijeha, da je siguran da će se to dogoditi. onda je došla druga mušterija, jer on prima i muške i ženske, puši crveni marlboro, i svaki dan ima novu majicu na sebi. i aparat za kavu. jako puno izlazi, a prijatelji mu svako malo navraćaju. jednom je neka djevojka s kabriom cijeli dan bila parkirana pred frizerajem, a on ju je, kad bi isfrizirao svoje, došao vani grliti i slušati s njom glazbu. uvijek kad prolazim pita, ne uljudno, nego pjevno: kako je, i ne samo mene nego cijelu ulicu. i onu gospođu koja u svojim šetnjama s psom obiđe sve male obrtnike, onu koju najčešće vidim u pet shopu kako razgovara s prodavačicom i bjesomučno šalje sms poruke. jednom sam je srela u teretani i iznenadila se što ima tanga gaćice. no, da, frizer, Saša, on se odselio, a svi u ulici smo se osjetili pomalo pogođeno, ne zato što nam nedostaje, nego zato što nismo bili dovoljno dobri za njega

  
    DIMNJAČAR

     

    došao je dimnjačar.

prvo jedan mladi

on je temeljito pogledao bojler

nemate to, a što

pitala sam. nema veze, rekao je

sad vidim da imate turbo bojler

to znači da on sam ispušta i uzima zrak

onda je otišao i rekao da će doći

drugi, kolega, da se potpišem.

mali crvenokosi

svijetlih očiju. zapamtila sam dobro

crte njegovog lica jer sam ga

gledala: pričao je dva vica.

ali prvo me pitao jeste li sami

rekla sam da inače nisam

ali sad jesam.

onda je počeo: o Štefu koji se pijan

vraća kući. i kako je kucao

a Bara mu je govorila pijanico, vucibatino

onda opet kucao i tu bi on kucnuo

svojom crnom rukom po vratima

i onda opet: Štefe, majku ti tvoju, nejdeš nutra

i tako još par puta. i onda je na kraju

Štef rekao: ali ja to ne kucam rukom

i Bara ga je pustila.

    može još jedan

rekao je nakon što sam

nagnula kvaku prema dolje, ali

evo još jedan: Ivica dođe doma i tata i mama

bi se seksali, onda pošalju Ivicu da broji

prolaznike, za svakog bu dobil po kunu. tata, ide sprovod

to bu te puno koštalo, rekao je Ivica, ta bu te jebačina skupo koštala

    rekao je, sad ste se malo zacrvenila

nemojte kaj zamjeriti, ja se volim šaliti

ali prvo posao, posao je prvi

ispred vrata je čekao

mlađi dimnjačar, koji se već naviknuo na šefa

iako ga se malo sramio. izmijenili smo pogled.

onda su otišli obojica, crveni je još nešto u putu pričao

ali više nisam slušala

  
    DR TOMO MARTINČIĆ

     

    računi za telefon dolaze na bivšeg umrlog vlasnika

stana, zvao se dr Tomo Martinčić

nisam ga upoznala

imao je, kažu, aferu s jednom barunicom

iz Austrije, otuda stilski ormar

kad sam prvi put zakoračila

vidjela sam da je tu bilo nešto.

čovjek starog kova, ne znam, možda se varam

susjedi ne govore mnogo

imam raspored prostorija koje su bile njegove

i znam prioritete: svjetlo za čitanje kraj kreveta

u spavaćoj sobi, skromna kuhinja. nije puno jeo

možda padam na neka zvanja, a i na računu za telefon

piše: dr Tomo Martinčić, sveučilišni profesor. mislim

i da to što je bio samac koji je nesretno volio

čovjeku daje dostojanstvo.

što je radio na svojim dugačkim

putovanjima u Slavoniju, kad je molio susjedu da malo

počisti i pred njegovim vratima

ona, inače gruba žena, ima milo lice kad ga spomene

Tomo je rastapao sve oko sebe

voljela ga je barunica, on joj je nabavio ormar

da u njega posloži svoje oprave, i onda su išli u kazalište

ali prije u gradsku kavanu na piće

(nema više ormara, odnijeli su ga)

mogla bih ga, da nam se posložilo u kozmosu, voljeti

kao djeda

u svakom slučaju, nisam ovdje nepozvana

samo da mi račun bude manji

trebam maxadsl

rekli su da je najjednostavnije da prestanem plaćati račune

pa da me (zapravo njega) isključe, da se mogu priključiti

na svoje ime, ali iz lijenosti prema promjenama

ja pričam na telefon, a pošta misli da on to priča

  
    GOSPOĐA ŠTEFANEC

     

    živi sama. sijeda, u osamdesetima

njezin prozor gleda na prolaz prema mom

stanu. uvijek kad prođem pogledam unutra

u njezinu kuhinju. nekad je vidim za stolom

jede. nekad prostire kuhinjske krpe na žicu

koja prolazi sredinom kuhinje

gotovo uvijek je potrebno upaliti svjetlo

jer glavni prozor je onaj kroz koji je ja gledam.

kad ste se doselili, kaže, dječje glave dok prolaze

jedva su se vidjele. rijetko joj

tko dođe. poslije ljeta nas pita: jeste se nakupali na moru

od susjeda saznajem da je živjela

dugo s mamom, da nema djece ni muža. da je naučila kuhati

s pedeset sedam godina. našminkana

i uređena izgleda lijepa. ide platiti račune

ili oprati prozore prije kiše.

kaže mi da je prije živjela još bliže Mirogoju, davno prije. da je tamo zimi bio pravi

El Dorado od snijega. nedjeljom misa.

Mariji se potužila što vješam rublje na njezinom štriku u dvorištu.

od tada vješam veš u stanu. u iznimnim prilikama pitam je mogu li na njezinom.

naravno. nasmije se.

prolazeći gledam. ako nije upaljeno svjetlo ne vidim puno, zapravo ništa.

  
    POSLIJE SNIMANJA ESEJA

     

    iako nema potrebe pitam ljude s kojima se zapričam često

što rade u slobodno vrijeme, pa kažu križaljke, kolegica

nekad ode do slijepaca

tamo čita iz knjige na kazete

100 kuna za 90 minuta kazete

hrvatske prozaiste ili otprilike toliko, onda po kući, pa kod prijatelja, kućne posjete

nekad u kafić

na pivu ili dvije

frajera nigdje

tu se smijemo

djeca rastu, dečki imaju cure, studiraju, križaljke, to i ja volim,

ima ritma, upis, gore, dolje

ona stanuje negdje u Savskoj

pa kadgod idem tom ulicom

mislim u kojoj od kuća živi, je li kod prijateljice ili

kod sebe, čita ili spava pred televizorom u dnevnoj sobi

kako nekad kaže

da joj se dogodi

ili pere suđe, a pamtim i kako je prije ljeta rekla

raspoložena, idem s frendicama u apartman

fino prvo u Konzum po klopu

pitala sam je zato ovaj put

kakvo je bilo ljeto

a ona je rekla lijepo

ali postala sam malo samoživa

dok se nasmijala s izrazom zločeste kćerke ili loše žene

još mi je odzvanjalo ono njezino raspoloženo

fino, prvo u Konzum po klopu, a nije debela

a možda joj se ne prima

to je nisam pitala a nemamo ni vremena

nju čeka kuhanje ručka, ali rekla je

da djeca imaju iksice

onda ne

sve sam snimila, mogu joj već i predviđati

kretanje, prema Savskoj, pa po kući, kako kaže

ili kod slijepaca ili kod prijateljice

  
    OSAM SATI I TRIDESET MINUTA

     

    stigla sam na svoje radno mjesto. rekla je da ide skuhati kavu

prošlo je nekoliko minuta, dovoljno vremena da se skuha, prije negoli sam došla u

njezinu sobu, u kojoj su smješteni fascikli, papiri. šutjele smo. ona je kimala glavom,

kao i obično.

gledam sjenu na licu, popraćenu naglim pokretima očiju od neugode. pitala sam je dolazi li danas na posao njezina kolegica koja ne voli njezino šutljivo ispijanje kave i kimanje glavom. odgovor je bio da. znam da se ne slažu, kad je jedna od njih poduzetna, a druga, ona, ništa nikada ne govori. samo ono tiho jutarnje: kako ste. i kako su djeca.

i muk. pitam je tko živi u stanovima u čije sam se prozore zagledala, od nelagode, nakon što sam je pitala kako je ona. penzići, odgovorila je, i opet zašutjela. nakon malo vremena počela sam problem nalaziti u sebi, koja nemam ništa za ispričati. devedeset posto vlage – kažem joj. rekli su da će se od srijede poljepšati, ali nije – rekla mi je. onda je zazvonio telefon, otišla je u drugu sobu, a ja sam ostala sjediti još malo pa natrag u svoju sobu, u kojoj nije bilo nikoga osim ekrana koji je sijao kao balzamirani mrtvac okupan nečijim suzama, nečijim psovkama, i nečijim tvrdnjama da je Nietzsche bio homoseksualac

  
    DOBAR SVIJET

     

    u Kapucineru je žena, s rukavicama

do pola prsta, preko puta mene

obje smo na barskim stolicama

ona ima pivicu i cigarete

led se otapao. konobar je pjevušio

love me tender, ćelav, ali precizno

je pjevao Elvisa, uz zveket. čaše zveckale.

sjela je, sama kao i ja, točno preko puta pa smo

se dobro pogledale. sijedi gospodin

već pred vratima

ostavio je

rukavice pa ga je konobar dozivao nekoliko puta

gospodine, rukavice. rukavice, gospodine, i: rukavice.

tri puta. ona je gasila svoju prvu cigaretu

puši Filter 160.

gledala je tu i tamo

njega, mene, goste iza. pa stol, pepeljaru, ogledala.

koliko je makjato, sedam kuna, neka bude osam

u tim rukavicama, do pola prstiju

uplela se, to su bili prstići pol meso, pola vuna

nešto hrabro. praktično. posebno to vrijedi u siječnju

samo, u kafićima često čuješ neprimjerenu glazbu

jednostavno, vapaje, a ne glazbu

  
    VIJESTI

     

    koliko mi je ostalo

strpljenja. ona kaže: čekala sam ga šest

godina, i još ga čekam, ali kad me nazove izdaleka

da mi kaže kako ga boli glava ja to ne mogu više

jednostavno mi je dosta. maše glavom u jednu pa u drugu stranu

gleda prema djetetu na skuteru.

a jučer, jedna dama

u dobrim godinama

nakon dvije tri čaše, ovako kaže: kod vračare uvijek moraš

biti druga, ili treća. prva uvijek nadrapa

a ako si zadnja onda je isto loše, onda je umorna.

imala je tanke noge u lijepim sandalama

i crnu ogrlicu, i često, kaže, ide na jednodnevna kupanja

u Crikvenicu, ili na kavu autobusom do Trsta.

pa tamo sjedne, na kako se ono zove, ono na moru

sa željeznom ogradom ili lancima.

  
    TINTA

     

    on je time opterećen

takav vjerojatno piše, vodi dnevnik

u njega upisuje prvo svoje ime ili dan

zatim sat, otprilike, volio ju je, a onda više ne

bog dao, bog uzeo

kome da se žali, kad je nebo suho

i kad joj je htio naći stan, da je smjesti

negdje, da je se riješi

na fin način, ona ga je molila

da ga i plaća

ništa nije radila, nikada

gdje ju je samo našao, i grizla nokte do korijena

i sve je to pričao uz jutarnju kavu

sjedili smo ja sam pušila

i slušala, uz dva tri gutljaja kave

rekao je da je lijepo gledati ženske nokte

nisam se nasmijala

kao obično, nije bilo primjereno

duhovita primjedba u tužnom filmu, to je gorčina

ali je kava dovoljno slatka, istresla sam u nju

pažljivim kretnjama pola šećerdoze

a najbolja je prva cigareta ujutro

i okus kave i ništa te ne ometa

kao stara Indijanka sam na nekom drugom jeziku

opraštam se od njega, idem stubama, Aleksandrovima

u park gdje je zeleno, i modro

boje se miješaju, i jedan pas zavija.

i ti, i ona. mogla bi biti i tinta, razlivena

u različitim omjerima

  
    SLJEMENSKA GOSTIONA

     

    ona je dugo godina tu, konobari

i kuha, i izvodi psa do Grafičara kad nikoga nema

i priča s nama stalnim gostima.

već smo tako prisne da nas nekad pita

kako imate tako bijele zube.

nekad kad je gazda ne odvede doma

ostaje spavati u sobi iznad gostione.

ne boji se mraka, vukova, svih onih zalutalih koji

dolaze u šumu iz kojekakvih razloga. ima puno ljubavi prema nećacima

i brojnoj braći i sestrama. jednom bratu je poklonila auto

pa sad ovisi o gazdi hoće li je voziti doma.

ima jednog progonitelja. stari gospodin, uglednog zvanja. žena mu je kaže

prešla četrdeset a to znači da više nije dobra. stalno dolazi

i prijeti joj da će je odvesti gore u sobu. ona to priča uzrujana.

jesi li mu nešto dužna – pitamo je. ne, ništa. a stalno je tu

jučer me spasio Krešo. a ovaj je vikao jebem ti, uvijek me netko zajebe

a taman je bilo idealno, nigdje nikoga. po zimi kad nikoga nema popuši pet šest cigareta uz kavu, izvede Zokija u šetnju, upali obiteljski radio. danas mi kaže da je možda neće biti ovaj tjedan, zbog staroga. iznemogla sam fizički i psihički, kaže i kucne se rukom po čelu, kraj sljepoočice.

  
    GUMENI

     

    ime mu ne znamo. uvijek sam šeće

ako vidi nas, ili uopće žene

zaustavi se, i dugo gleda. njega je uputno izbjegavati

jer ima problem, neki svakako. poznat je po tome

što iznimno glasno hvali pite.

nadimak je dobio po ćelavosti i po odsjaju svoje kože

i po pažljivo biranim riječima koje govori. rekao mi je da

ide u kazalište, da je gledao nešto na Festivalu svjetskog kazališta.

ima cijenjen posao. njegov problem su žene. to je otvoreno priznao

da ih ne razumije, i nešto je uz to spominjao mamu.

često se u gostioni raspituje za druge

žene koje tu dolaze. nekad ih i slijedi.

danas je opet prošao, i dugo gledao prema klupama

trudeći se razabrati koga ima i vrijedi li se zbog kakve lovine

spustiti sa staze kroz guste šume.

  
    GAZDA

     

    u svojoj planinskoj gostioni

ima ovješene slike morskih pejzaža. izložene slike

su na prodaju, piše na ploči. ima brkove. često sjedne

sa svojim kumom, ili nekim od gostiju. kad ga nema

znači da je u sobici iznad gostione, po nekoliko sati

ga nema. što gore radi, pitam ga, on kaže da leži.

viče curama da mu donesu makjato. kako je lijen

one komentiraju. ponese mali jastuk pa sjedne na klupu

i gleda tko sve dolazi. kaže da su mu djeca i žena na moru

da će i on uskoro. puši i gleda, pa se digne i nestane. voli more, šume, ali

najviše svoju sobicu u kojoj se ispruži, i legne.

  
    ONA

     

    uvijek pita: kako je tata, i mama

i priča o svom mužu, sinu i dvoje unučadi. spenzionirali

su je s pedeset godina, pa vikendom pomaže gazdi

kad nahrle izletnici. ima vikendicu na Jamnici

na kojoj često roštilja s mužem. vole piletinu

ali on ne smije zbog šećera, a ni ona, kožice, pa ih skuha, i ohladi

i donese psu. on čim se ona pojavi skače i traži

što ima u vrećici. kad nema prometa vrpolji se

i žali što nitko ništa ne jede. a tamo dvoje

odnijela sam kave, a dvoje mladih se ljube.

neka. vikendicu je podigla na kredit s mužem

ali su je uništili u ratu, a baš sam uvela centralno.

da, to nas je udarilo po džepu i po živcima. samo da je zdravlja

zdravlje je najvažnije kaže u odlasku, dok joj suknja leprša.

  
    NA KLUPICI

     

    na klupici se sjedi. čeka jelo s roštilja. pije izvorska voda

i kava prije toga. on dolazi s prostirkom i provodi

tu pola dana. kaže da mu je grad neurotičan

da je ludnica. priča s našom prijateljicom.

kad ne svira, onda je tu. sad je kaže slobodan od posla

i pun novaca. možeš i kartati, ili kažemo mu za Black Jacka.

nogom se igra sa Zokijem, koji je legao na leđa i otkrio cijeli trbuh.

dok leži na prostirci vrti u glavi kako će svirati. veli da dok je tu

u gradu ima razapete zamke za komade pa ode provjeriti

jel ima čega. prolazi autom, trubne. odlazi nekad prije nas, nekad poslije.

  
    VESELO DRUŠTVO

     

    odnekuda su došli. popili su njih pet pive za tristo kuna

kaže gazda. žene su se razgalile, i posebno grleno smijale.

padale su grozno glupe šale, ali glupe samo nama

koji nismo pili pive. otkuda su stigli. s kojeg se to mjesta

ide ravno u pijanstvo, sluđenost, skupno i složno. iz koje firme. jedna je ostavila

dokumente, pa je gazda imao neprilike kad mu se javio njezin muž

koji nije bio u tom društvu. svašta, smije se. svašta, smijemo se.

  
    GUMENI I AŽDAJA

     

    gumeni se raspitivao o vama

kaže nam naša prijateljica.

a prije toga sam ga vidjela kako hoda za jednom ženom

ona uvijek dolazi sama, s psom, malo je jača.

vidi se jako samopouzdana. ona ga ne šljivi uopće

kao da ga nema. ipak, kad je pretjerao

tako se izvikala na njega, s vrha one staze

da sam i ja čula. ima tu aždaja

kako kaže moja jedna prijateljica za tu vrst žena

koje svugdje mogu same, i ne boje se ničega

i onih koje bi ti mogle počupati kosu, ako im se jako

zamjeriš ili preći ključevima preko karoserije.

iako ga posebno ne volim, bilo mi je žao gumenoga

neki se ljudi izgube od nesreće, od čežnje

  
    MRŠAVI

     

    kad se približavamo gostioni

govorimo jedna drugoj: gle, vidi se krov.

onda iz daljine gledamo vidi li se svjetleća

ploča iznad šanka, na kojoj piše Carlsberg ili tako nešto.

ako svijetli, to znači da je mjesto otvoreno.

da se gazdi ipak dalo doći, da nije jedan od onih

dana kad mu se ne da. ako njega i nema

unutra je sigurno naša prijateljica. možda i onaj

gospodin kojega ne podnosimo.

čule smo da ne razgovara sa sinom, da mu je

žena bila zbog njega duševno bolesna. kad razgovara

mora biti glavni. kad smo pričali jednom

je za našu prijateljicu rekao: seljača, što ona zna.

reko sam joj da ta operacija ništ ne vrijedi

ali seljača ne sluša. dosta je mršav, uživa u svojoj

kavi. što je napravio ženi, što je napravio sinu

ne tiče me se. ali sad kad to znam

i kad priča kako je proljeće najljepše doba

i kako su lopovi pokrali ovu zemlju dođe mi na isto

  
    PLANINAR

     

    sjedio je unutra

i pričao s gazdom. ovo nije ništa

prema Bjelolasici, to treba probati

sad sam došao iz divljine. četiri dana nismo

vidjeli nijednog čovjeka. spavali smo u skloništima

legneš na daske, imaš krov nad glavom. nekad ima i bešteka.

treba nositi alkohola

devedeset šest postotnog, češnjaka i rakije. ne pereš tamo

zube, nego malo gucneš. češnjak je za bakterije iz kišnice.

ovo Sljeme, to nije ništa. do vrha smo se penjali deset sati

a ne kao oni koji su došli autobusima pa su stigli za pola sata.

opisuje nam sve: kako je išao s kompom, on je profesionalac. kako treba nositi i visokokalorične hrane

kompa je ponio rahatluka, od ruža, još da je bio od oraha, reko sam mu mogao bi te i opaliti. ali poanta je u tome, kaže dva puta, da ti to digne samopouzdanje

vidiš koliko vrijediš, prema onima koji su došli autobusima.

vidiš koliko možeš izdržati, kaže sve crveniji u licu, koliko možeš.

pratio nas je stazom i skrenuo je prema Medvedgradu i prije toga još ispričao nešto o tome kako Premužićevu stazu na Velebitu

zovu staza slonova, jer da to nije to, i da je Sljeme bez veze, da su to nazovi planinari i digne dva kažiprsta naprijed umjesto navodnih znakova. ne znam, da sam ostao duže valjda bi podivljao, završi on svoju besjedu, i ispriča se što tak priča jer je još svjež, pun dojmova

  
    I ZADNJI GOSTI

     

    otišao je i zadnji gost, osim nas.

gazda je već pobjegao gore, u sobu

da ne bi morao pospremati

pomoći malo. njih obje sjede

kamo će nakon ovoga.

doma. samo Zoki ostaje sam na Sljemenu.

ali svaku večer dolazi jedan gospodin iz grada po njega

već sedam godina i vodi ga u šetnju

sa svojim psima.

gostiona se zatvara, i postaje hladno.

ona će sad doma. nema smisla ni da mi više ostajemo.

sunca više nema.

i ona sad ide

u svoj stan i mora brinuti o svojim nogama

jer ih je operirala. koliko posla s tim mojim nogama, kaže.

onda će malo gledati televiziju, razgovarati možda na telefon s rodbinom.

sljedećeg vikenda joj je rođendan. ujutro će ispeći pite, jer je četvrtak

dan kad se peku pite, koje se nedjeljom pojedu do zadnje.

dok sutra u gradu bude počinjao dan, ona će se stazom penjati prema Zdencu

Zoki će mahati repom i biti pred vratima.

  
    KOCKA, KUGLA

  
    KOCKA, KUGLA

     

    opet je telefon nekoliko puta zvonio, neka je, to je

ona, trebam smisliti da bih se javila dobiti te

zato uzimam kratke forme, uskličnike

kad je na sms-u onda je prpošnije, kažem

hej, i potpišem se, pa nek ide

na to ne treba odgovoriti

a sigurno će pročitati, hej ne obavezuje

a osim toga ja imam

ali ne smijem reći nikome

bi li bila dobra volja

ili vedrina, hej, to ništa ne znači a ispod moje ime

je asemantično, ne zatvaram u shemu

ne daj bože, samo sve povjeravam telefonu

kad zvoni dva tri puta i znam da si doma

i ne želiš dignuti poklopac naše zajedničke kutije

kad smo zadnji put razgovarale, rekla si da sreća ima nečiji lik

a možda je geometrijsko tijelo, otkud znaš

  
    EKSTRASENS

     

    ponekad, poslije ljeta, učinilo bi mi se

da se isplati odjenuti, neke žene čine i više,

mažu se, kad odlaze kupiti namirnice, a poslije ljeta

to bolje sjedne, namazane, golih trbuha, neke

spirsanih trbuha kupuju misle, dok

mali koji stalno stoji nekoga vreba, skitnica puši pred ulazom

s psom, kišne kapi hop hop po asfaltu, Nova Ves je puna psećeg izmeta

rekao je frizer ispod mene javno na radiju

kod njega se ljudi često zaustavljaju

jer ima jak i prodoran glas

kojim mami mušterije, ne izravno

nego onako beogradski

ej kako je

nego voliš li i ti kad čuješ tako glasno pričanje

i ti naći nekoga kome ćeš se derati tako snažno

od nježnosti, mamurluka ili poslijeljetne tugaljivosti

na uho

  
    NEDJELJA, NEPOZNANICA

     

    fis je povisilica, rad sustava na fotelji, radio svira

ovlaš odložen pokrivač, napuklo je početi opet sanjati

staklena jutra, polaže se malena nada pod deke, spakirane u ormaru

koji služi kao škrinja, bez ladica, tu nadasve uz par jesenskih jakni

nema nikoga, osim mačka koji se ponekad uvuče, i još dva tri pokreta

čekam da se okrenem oko sebe, dva tri pokreta, kompozicija je zadana

zato ti mogu posuditi koji dio, barem maramice, mogla bi se barem

javiti na sms, to je ukusno, nije agresivno, i odmah ću pomoći

otkrivanju, kad saznam mailom ću mu uz to, poslati poruku da ne mrzim utorke nego njega, kad kažem nedjelja prokleta nedjelja nigdje nikoga

skladno je, kroz paučinaste zavjese do susjednog balkona

uzdižu se valovi užitka, bijes je odložen i čeka, ne mogu ga progutati, ne još sada

ali saznat će se tko bdije u svom mraku, doma viška maramica

za brisanje nosa, dva su tri komada osjećaja razbacana naizgled kao odjeća po stolicama jer osjećaji su uvijek važniji od bolesti, kojagod ona bila

  
    CRNI STOL

     

    crni stol, tegla zeleno-bijela prazna jer cvijeće

jede mačak, dijete vuče pikule po parketima. kažu da su parketari

narkomani, ovaj koji mi je stavljao parkete nije izgledao. svaki dom je od slame

iako je nisko, čini se da sam na nekoj uzvisini, dijagonala

je način slaganja, tako se dogodi, slažeš i ispadne nekad cik cak

riblja kost, nekad dijagonala ili

šetanje po prostoru u zamišljenom pravcu, užurbano more.

kako riblja kost ulazi jedna u drugu tako s kim sjediš nije neko pitanje

a postavlja ga se, s kim pričaš

imaš li u tom dijelu prometa, ili sve teče ravno.

ne pušta li more barku da lagano klizi. kao pikula kad bih okrenula leđa ovom

prizoru, kad bih bila pikula ne bih imala leđa. provjetriti prostorije, kuckati prstima po stolu.

zrak je čist, i prozori su opet zatvoreni. crni stol je na

svojem mjestu, točka, kraj ove sobe. ona počinje s bijelim stropnim zidom.

okružje, okružje.

vrtim se u stolici. sve što ne činim, a mogla bih, na raznorazne načine. svaku radnju zamišljam kao jedan šlager, ili jedno uputstvo

kao zrnce prašine.

  
    POVRATNA

     

    što više reći o tome kako u ovo jesenje jutro

dignuti jednu nogu za drugom, ispružiti

poluduge ruke, u laktu savijene, one se pružaju

kao zgužvane plahte, prelomljene u zglobu

ali plahte se izravnaju, a onda opet to radi tijelo

ponad svega ima mjesta tu za mehaničke poslove

istegnuti ruke, kao i istegnuti noge, malo

tko je jak ima slabo tijelo, nježne osobe

vole kad se dogodi opterećenje

dobivaju na masi

i zato vole stvari i događaje

kao kad se ideš vagati s previše odjeće

tako im konstitucija traži breme

raspoređuje se, dobro je

kad u rano jutro imaš dovoljno masnog tkiva

koje se neće istopiti do večeri, do spavanja

i nećeš postati čvarak nego

najbolje bi bilo biti bestežinski

ali znaš da to nije moguće, zato je tako privlačna ideja

da zadržimo tijelo, ali bez mase

kao ovo jutro bez boje, ili događaj bez okusa, poljubac bez ugode

privlačno jer je proturječno

a to je princip tijela

kojemu smeta vlastita težina ili lakoća

ovisno o tome koliki smo ili kakva je levitacija

zato ću dignuti jednu nogu, za drugom, ispružiti poluduge

u laktu savijene ruke mirno kao da rukujem sobom, pridignuti se

  
    NEĆE BITI LAKO

     

    ne kažeš da ti se žuri

a ni meni. svi govore

a ti oblikuješ.

skupiš noge pod stolom

i tijekom razgovora se vidi, odmaraš se zadovoljna zbog

obavljenog posla, i posla koji te čeka, i onog kojim

se upravo baviš.

govoriš radišno i lagano, ne šparno, s mjerom

svaki razgovor ima mješavinu

vedrine, zadovoljstva, oslobođenja od

uživanja u.

da li bih mogla unijeti nešto. uz potrebu da pređem iz ustaljenih

aktivnosti na one koje bih voljela da pretegnu, ne moram donijeti ništa

ostati samo sebičan, blagi poremećaj, ogrebotina, a tko ih nema.

masa ogrebotina, o tome pričam. ali zaboravila sam

da tvoj razgovor ima primjesu, on je dnevna

dragocjenost, bez posebnog sadržaja. željela bih obrisati stol. hoćeš li i ti obrisati

stol. kako ću reći: dolazim odmah,

čekaj me ili dođi svako jutro u moj dom s nekom lizikom

nekim pecivom, pa onda

  
    POMOĆNI GLAGOLI, GLASNE REFERENCE

     

    i loša veza ima svojih prednosti

baca te u očaj

moraš razmrsiti, što ti se to

da biti s njim,

što je to

a opet ide uz njega.

i što od njega, uz tebe, koji dio. i vaš je razgovor

racionalan. uz Cohena

je malo lakše

čisti kao monah, i njegova ptica, na žici

stvar koja ide i ne ide

u isto vrijeme, savršeno, s njom, kažu počinje

i završava koncerte

ona je znak ničega, pjeva, sama ptica ili žica, koja titra

  
    GLEDAJ KAKO POČINJE SNIJEŽITI

     

    ostalih sedamdeset putnika se osjeća dobro

Indija je na poluotoku

vrijeme

oblačno uz oborine

tipovi snijega su minus četiri, minus deset

stvoreno za spekulaciju

answer me. miješaš odgovore

priprema se potajice

vučeš jedan godinu dvije

u praznoj dvorani crkve

bilo je opasno

i sveti Ivan, četiri Marije

djetelina, crne kraljice

Medvednica, zdravlje. svatko voli

svoju priču, u priči je zametak patologije

on može rasti ili se odmjeravati

o druge priče, tako priča sadrži bitno

određenje, tako joj ne izmakne kraj

ponaša se kao i druge

kad puno radim izmakne mi

ona nezajažljivost, začetak

zametne se, opasnost nije u igri

nego poslije. umontiran trenutak

je upravo u tijeku

stabilno, na nuli, ne previše, ne previše

gledaj kako počinje vjetar, ovoliko snježnih pahuljica

nema nigdje. aha, mogu biti na snijegu

ništa nije izgubljeno, ništa tek počinje

  
    SVE ŠTO IMAM

     

    moj oblik čistoće mi daje prispodobu, nekoga tko putuje.

ovako: ja sam tebi dijete, ti si meni dijete, i još lik oca i majke, a imamo i žive roditelje, i roditelji smo svoje djece. i još više, tvoja sam teta, stric, baka, susjeda, ti sestrična, sestra, školovanje, moj rad i još, k tome, moje vrijeme.

pa se, onda, mi koji jesmo odvezemo

na ručak u Zagorje, kartati, ti baka ja s djedom, stricom i susjedom, rad na crno s radom u bijelo. u jednom nas trenutku, kad odmakne večer, igra potpuno obuzme,

zaboravimo sve ostalo, tko je što, kome i zašto, nego samo ono, jedno ostane pitanje,

zašto.

zašto si bacila. zašto sam ga bacila. kažem im da je moj oblik čistoće savršeno

siguran. igram pika jer imam samo pika u rukama, to je tako, s tom kartom sam se rodila.

to već tiše, u bradu, za sebe, prošapćem, a oni provjeravaju. otvaram ruke, a u njima sama srca. crveno, a nisam lagala. i to mi je nejasno, još uvijek, a nije prijepis sna

nego moj oblik čistoće, ili sve što imam

  
    SVE ŠTO IMAM, II

     

    zaboravila sam reći

sabrano je sve, tu smo.

ako je sve bila kriva karta

a istinita.

svakako, crvena ili crna, ako na nju igramo

možda bude nešto

i to vrijedi puno, slažeš li se. dali mi sve od sebe ili ne

ako se nešto, barem na pola sata, zbiva poslije ručka u Zagorju ili Zagrebu

gdje smo, što da bacim

možda trik, da bacim kakav trik. imam novi kaput, možda su mu rukavi

sposobni za igru.

  
    RAVNO

     

    prije nisam bila spremna

sad jesam. vraća mi se

da istina nekad izgleda kao ludost. on mi je

to rekao ovako: sijao sam sjeme

ali malo gdje se tako primilo.

htjela sam nešto reći, bila sam jako govorljiva

a on je rekao da dovrši, prekinuo me

ali ostavite vrata lagano odškrinuta. ostavite

vrata lagano

ostavljam, sad znam

to je priča o vratima. malo odškrinuti

ne previše

ne premalo. trajekt vozi, dobro mu more

barku mu puštam, kao da znam kamo ćemo

  
    KAVA

     

    treba mi crna kava, ne samo trenutak

nego duža kava, u koju stane

nevjera i cinizam, tvrdoća

pa prijelaz, ispijen, dno, mekoća svježeg taloga

a on se ne pije. ionako se moram skinuti s bijelog poroka, nazovimo to previše šećera previše bijelog i tražim nešto gorče, oporije. otpor zapravo.

život, onako kako uz bijeli dim ide crna kava,

malo uzemljenje malo podizanje, ritam, izmjena, trenutak, mi se dogovaramo

utorak, može utorak, jedan dan veljače, poslije dva

  
    POKUŠAJ

     

    imam dio za sebe,

gledao me blago ispitivački, ili hoćeš istinu ili nećeš, dok mi je to bubnjalo. um i duša moraju surađivati

jezik se ne želi zaplesti, iako bi na tom mjestu bila najljepša maska, ali kako, kad ne govorim, nisam baš sigurna. ti si najbolja osoba, za opisati, ne proizvodiš tup suvišni zvuk dok je uokolo tišina. možda dužd u Veneciji, začarani ratnik, uvela pojava, blijeda s nekoliko tamnih kapi u očnim šupljinama. ispod svake blijede pojave naći će se svakodnevica, iskopat će je, u šupljinama protutnjati kao brzi vlakovi, i sve osim bubnjanja željet će te odnijeti, u spiralno uvijanje ovog razgovora, dok snatrim o koječemu a tvoje su oči bijele s crvenim žilicama. i okolo nas prije vina, prije gozbe, svi odlaze u nanosima. ne bih voljela da si lavina, ne, samo biraj: telefon je na stolu, nazovi hitno onoga koji spava, pa mu reci da si ti žena torba

ili novi smeđi ruksak

kojim se ljudi služe, i koji ne propušta nijedan uzvik. grozna je predbožićna gužva

grozna

  
    BOŽIĆ

     

    cijev je stara više od trideset godina. otpadne vode su se tu godinama

slijevale. zvone zvona. samo, zašto u doba ljubavi i mira, imati puknutu cijev u vodovodu.

ni snijega nema. kamo pada? ne treba popravljati kičme, samo smanjiti ležanje. sad kad bih htjela nešto, nemoj da te molim, da nam se ljudi smiju. imaš točke, bohem kocke, okrajke. pidžame, da, pidžame. imaš ti ideju. od čega su one napravljene? od kreme, kreme za lice. naručite karte, na ime i prezime, ili na broj, vrtjet će ga u bubnju, preksutra je izvlačenje. ali u subotu

u subotu je svečanost, u plišu i krznu. idi prema gore, sad se povećala slika, završite ovo, zaredite se

  
    SUNCE, I OSTALO

  
    LJETNA PRAŠINA

     

    veliko cvijeće

u betonskim posudama. dijete trči.

broj, zastoj. vivisekcija

nema boljeg dana

za brujanje motora.

isto tako: dim, olovo

koji put, brašno, vatrena kugla. sunce udara

u bijelo platno rolete. svijetle odbljesci na pločniku.

svi se spremaju otpočinuti, smanjiti kretanje.

i tako se, uz zvuk hladnog glasa, razabire

tko upravlja ovim danom. u prizemlju

preko puta marljiva tajnica tipka. zvoni telefon. javlja se.

plava kosa zavezana u repić se trese. isto kao i danas

je li to već bilo jučer. taj okus poznatosti u ljetnoj prašini

ulice. digitalni fotoaparat. kad sam zavolio emblematiku, kazao je jedan znanac. može li on nabrojiti tisuće razbacanih imena u telefonskom imeniku, postrojiti glasače po okruzima. plivati prsno, zvoniti zvonom s ulaznih vrata da riječi izriču nabrajanje, da kažu kamo bi sa sobom, prazan je svaki satni mehanizam, i voće odiše prazninom, i zdjele. pazi, kažeš sama sebi, da u tom stilu nastaviš. izbjeljivanje prašine, veliko cvijeće, i sve te betonske posude. preko trči dijete, dim, olovo, platno rolete, sunce kako oblikuje odbljeske

  
    NOĆ

     

    noć nije samo zavijanje, prispodobljavanje, noć je i vrlo

probrana. ili poruga, ako treba doći

neka dođe u noćno doba, kad svi tumačimo

nešto: film koji se odvrtio, priču koju smo čuli

netko se prisjeća djetinjstva i kako je to bilo

kad je s knjigama bio blizu

kolodvora. jednostavno: noć podiže

umjetno ili prirodno sagorijeva, daje nadu i njezino

tanko odvijanje, sipljenje ili promicanje

gomila višestrukost, udomljuje u otvorenu kuću

više nego jedno biće. pa da.

a danju skupljaš, i vrtiš se, kao i svi

pomalo, pa onda još malo i još malo. a onda kad padne tama izlazi iz nje i

ta prijateljska blagonaklona završenost, obzirnost već dogođenog

bez ijednog, drugog ili trećeg, bez tisuće, bez retka.

noć sagorijeva. radi to uredno, pomiče kazalo, unosi grafičke izmjene

pridaje kraticama važnost punih riječi. noć, kao i more, pripada onim velikim šumnim cjelinama, pred kojima misliš da ne vrijedi nijedna ispravka, nijedan

krivi stih, nijedna pogreška u sjećanju ili materiji. pojavi se neka dragovoljnost, razmaženost osjetila koja govore: ma lijepo je, sve je

lijepo i ti povjeruješ

  
    SANTIAGO

     

    tamo bi pristao reći i riječi

koje ni ne slutiš,

pobrkao bi naglaske, izbacivao krikove

tko bi znao u što si se upustio.

u Santiagu žene vjerojatno imaju lica isparana

od sunca, puše cigare, predodređuju se za žegu

čim se rode. htio ne htio

to bi stalno govorio, bez završetka

podbadao rečenice, zamahivao bičem

tjerao to lijeno bivanje da živne.

da, nikad tamo ne bi išao samo tako nego

da ti svaka navika otpadne

kakav listopadan svijet, to bi tražio

i u procjepima i usred buke, nešto što bi

te tjeralo, naprijed, dalje.

ono što ja očekujem od putovanja

ima korpulentnost cijele fraze, ima svoje nešto

što se samo naizgled mirno kuha i klopara, tjera velikim

kotačima na klepet, poskakivanje i zaustavljanje. donesi

mi takav suvenir s putovanja, neku pepeljaru u kojoj ću kad je pogledam

svaki put vidjeti Čile ili Tajland, u koju će pogledati i dijete

i odrastao čovjek. donesi mi vršak govora, svrhu smijeha, razdražljivost čekanja u foajeima, ruke koje su plele po papirima, oči koje su gledale hram, ili u ništa.

podsjeti na slona, koji spava, i sve njegove simbolizacije. pa na šamana. uzmi nešto mojega, ako može poslužiti, oči zahvalne zbog poklona, uravnoteženost onih koji se rijetko kuda pomiču, ali kad to učine odlaze u nepoznato.

  
    NA SVADBI

     

    bolji hotel. skupine svježe oženjenih parova. i stariji.

i većina pleše. neki oklijevaju. moja sugovornica kaže: ovo je jedna od mojih pjesama. dobro je za ovu večer, ili bilo koju, biti, slaviti, biti slobodna. snop mušica se skuplja oko svjetiljke s one strane stakla. uskoro ću se dignuti

i dok možda pada opeka s krova, i brojim mjesta paučine i sitnih mušica i kako pada cvjetni prah, kako se večer rastače u svjetlima, ili umire i zadnja ciklona

iznad Genove, kako se spajaju ljudske oči s usnama, koje bi htjele

nešto reći, ali sve to podmiruje glazba, umjesto svega je ta glazba

i onda mi kažeš, mudro, mudra, da slijedim svoje osjećaje, da izabirem što

mi se sviđa. ili čega. ili, ako neću, mogu misliti na klokotanje

uragana koji će kao Izabela ili Marijana, kao kakva prodorna kiša i čekanje da prođe

pod strehama. mladić je izašao na podij, ozaren pogled, i pokreti tijela, i njegova djevojka, i svi koji su bacili sakoe da bi bili plamen, ili plamičak, i mi koji smo okolo brinuli o prirodnim nepogodama, i oni koji su samo sjedili, da bismo bili uhvaćeni u kruženje zamrznute ribe, koja je bila nedovoljno pečena, kažem to za sebe, možda je to baš ona, pjesma ili slučajnost, pravilo i njegova iznimka, parno i neparno, sažetak i list na vjetru, i kosa koja je nemirna.

bit će još mojih pjesama, kaže ona, i gledam njezino lice i slušam njezinu pjesmu, s nekoliko sumnji upućenih glazbenicima. koja je moja pjesama. i, ako ih ima više jesu li ih donijeli u koferima s glazbalima ili ih znaju svirati i rade to godinama.

  
    UZMI ZRAK

     

    umjesto obraćanja drugom

ili već nekom nepoznatom, dragi „ti“,

jeste li se ošišali. provodite li to, odjeća i obuća

i navike i promašaji, kao i svi, i kad pukne top s Lotršćaka, bi li odgovor

mogao biti „ne“ na lijepo sročeno pitanje: hoćeš li, hoćete li

ali ja ne razumijem, previše brineš, i predobro je

nitko ništa ne razumije, to je negativno ne razumjeti

govor koji će poduže trajati. uzorni i provizorni

oblici, prštavo kamenje, reći ćete ne shvaćamo, ali u mojem koferu

ima solidarnosti, prekaljenosti, ne smijete jedni drugima govoriti

nego piece of cake, sigurnije je. uskoro ćemo prijeći iz terora

u razobličenost, raspremiti patnju, ispraviti osobne stvari, okupiti se

za rođendan, ali donijeli smo odluku, da će se zazibati

je i nije, radi mene, ili radi tebe, što ja znam.

i nije radi nas, nego više zbog sunčanog neba kojem nema lijeka

ni analgin, nema pomoći, ni 92, od baš nekog detaljnog totalno drugog razloga, i večeras ima kraj pameti, zbog toga što će svojim radom doći do svega zaziva normalan život za vježbanje, posebno kad ti se učini da je kraj nečega, a zarez kad ti se učini da ima nešto važno što ne nanosi bol, nego uskličnik onda stavi bolje uskličnik, a dvotočje za uzbuđenost pred nečim i visoku ogradu i jednu sjenicu u kojoj ćemo provesti popodne, okruglo i htjet ćemo u toj sjenici biti promišljeni, i precizni ne ovako prljavo, nikad više ovako zamućeno nego it is in your head reći uzajamno, i onda će doći pod naše ruke maleno cvijeće, još maleni ždralovi

  
    UZBIBANOST TOČKE

     

    dolaziti kući nakon razgovora. ne otvarati prozore

ne dizati rolete. ostaviti sve da tinja

da se stvori ono što će biti glavno, zadnje, riječ

ili zvučna površina. da te obuzme

iz tinjanja proizašlo, strujno ili bešumno

od ovog sata odvojeno, sanjanje o prolazećem i o onome što

ne bismo nikada: da padne tlak, da budemo neizravni

i sve neizravniji, da neugodan

govornik ne kaže dobar dan, i njegova sugovornica

da ni ona ne kaže ništa. kad će ti trajno

nedostajati trenutci, obasipanje vedro ili tamno

živopisno, ako ne sada? nekad i samo

vijuga među ravnim crtama, treperavo

pulsirajuće namršteno razotkriveno, kolebljivo, skraćeno, zgusnuto. imena i prezimena, prikladna za igru, i obilježje i je li sve tijesno pripremljeno i nastupaju li zamjenice. idemo ravno. isprepipane aluzije, završni neupravni govor, suho i neprikladno kamenje. da li me razumiješ, pitam se, postaje mi svejedno, a to je dobar znak. svijeća je dogorjela. kao prijatelj koji je bio na dužem putovanju, možda do Australije, vratio se razumni dio cjeline.

i pozdravlja te.

  
    SUBOTA

     

    kao kad nakon buncanja

vidiš da ima sreće u rečenici, koja s puno ushita srlja

svojoj točki, veseli se, što štima, kao terenac koji odvaljuje

kamenje na cesti, i zadržava me od glazbenog spota, jer krenuo je pjevač

u turneju, a lijepi slijepac svojoj gesti.

tako i svaka ispeglana vijest, na radiju, koju se redaktori

pripremili, spiker pročitao, mi smo slušali, to više nije moja briga

možda je ovo tren kad čovjek sve ono što voli

više ne voli. tako, tako. ah, kako smo nasamo, kako kad napuštamo

brod s jedrima, i ponese nas pjena: kad čovjeku ostane malo. kad u svemu što voli… na poziciji broj dva snimam tekst

bacam glazbu koja me je dovela u ovo stanje, u blizinu plesa. započeli smo se obnavljati, zar ne.

najbolje je sačuvati kose oči, ispraviti izražaj, biti Japanka. kako svim čudima upravlja prozirnost, a divna se bit života slijeva kao ptica, i ako ne znaš kamo, pjevaj, leti dušo, da, to štima, kako je sve pod kontrolom, prošlog tjedna dobiti par rukavica, koje drže toplinu tijela, i everything se pomiče prema svakom predmetu, i puno toga još ulazi u prostor, jedna ptica, kolekcija pjesama, i 95. godina, i zamisli, jedan nokat, koji se malo skratio, i radijator, subota, i hit dana subota je subota je subota

  
    ISPOVIJED

     

    ljubav je lijek protiv svega. ljubav pobjeđuje smrt

jer kad te ponese imaš svoj oblak. na tom oblaku je kuća

stol i krevet, sudoper i ima novina, dnevnih, i prekjučerašnjih

ima i salate, zelene, koju pereš.

ljubav je lijek protiv dosade jer kad te ponese njezin ritam

sirene ti ne mogu ništa, sve sirene ovog svijeta: ne čuješ i ne vidiš

uši su ti začepljene, i sve je roza.

ljubav je kad te nešto duboko iznutra pokrene, kad ti brat i sestra

postanu ptice i škiljavi starci, s bocom i bez boce. i kad nema drugoga

nego otisnuti se na plavo more, u zagrljaj valova, uuu. uzviknuti: gle

što mi se događa, gle što mi se događa. može titrati ili tutnjati, ili zašto baš ja

pitati se, gubiti se u buci i mrmoru, privatizirati sve misli i učiniti ti se da vrijede sve poslovice. ovo ne predstavlja ni poziv na ljubav, ni poziv uopće. zabavna je ljubav, izvanredna kad razmislite

kad uđe ona ili onaj kojeg volite, ili kad ih ima više, ili kad zavolite neke zvukove. baš je. morate biti snažni da volite, jer svatko može reći poslije: kad si ono otišla, ili otišao, srce mi je puklo ali samo oni koji su voljeli znaju kako to je. vaša glava nije više vaša: u njoj se miješaju slike, mogli bi plakati, ali i biti samo njeni, učiti i gledati vijesti iz svijeta, mogli bi se konzultirati s nekim, ići na tradicionalne priredbe i misliti o regionalnom razvoju, ah, mogli bi imati poteškoća. upozorite svoje bližnje da ste zaljubljeni, ne prenaglite, da ste mudri, da vas krivo ne shvate, da se to vama inače ne događa, inače ne, ovo ne predstavlja poziv da nekog volite ali nešto vas je duboko iznutra kosnulo, neka blagost prema nebu, pticama, i sunčevom odsjaju, neki feeling slow, usporen, kao u transu ili mjesečarenju, i neka ta glazba ne umre, neka svira i balkon neka bude otvoren. može i malo vode, pa mirno objavite svima što krijete

  
    ŠTO NAKON ISKRENOSTI?

     

    što nakon iskrenosti.

jedna laž. prešutjeti nastavak.

izmisliti fantastičnu pripovijest, pričati

do zore: o tome tko koga voli

tko koga mrzi, tko je bez veze

tko je tako-tako, o znanju koje dijelimo

o raju kojeg nema, o Blakeu i Yeatsu

i o Krapini i o zamahu palicom

i o njezinom crnom ishodištu

i magličastom pogledu, i još,

o Zanzibaru, o prigorju, maslinovim granama

u jedanaest sati. što nakon laži, opet pričati

o zanimljivom irskom seteru, o pogačici kakve peku tu kraj

knjižare, o automatskom mjeraču, prividnom i prostranom

ambijentu, krajnjoj svrsi iznimaka, i o pravilu, novom pekaču

za roštilj, o krvi i znoju, zatim o yogi na zapadu

i sjenčenju, ambalaži, o sitnim slovima koja ne vidiš čitati, o Oxfordu

i zamišljenosti, što nakon iskrenosti, opet pričati

o povijesti jedne zablude, o izgonima, i spaljivanju, o svemu možeš pričati, hej, samo

izvoli, reci mi prije je li to iskreno ili lažeš, znaš li, i ako ne ti, tko onda, reci istinu ali prije nego se dovrši laž već ulijeće, i s njom se miješa, pa jedna u drugu, prema drugoj trče, i bum, tu eksplodira podjela, sve je opet moguće, nakon tog sukoba, i jedno i drugo su u krhotinama, a ti mi kažeš: volim proljeće, a ja ću na to: i ja, a najviše ljeto. najviše sunčana razdoblja.

  
    JE LI TI DOSTA

     

    je li ti dosta

dušo, prizemi se. polu si luda

izmišljaš, nabrajaš, samonikla si

kad mi kažeš dosta mi je ja ti se ispružim

kao tijelo, kao ja, uspostavim se

i sve okolo sredim, porihtam

da se možeš spustiti, mirno. jesi li dovoljno

letjela, prigorjem i oblacima, i zamišljenim

perivojima, diljem nečega, poprijeko i unatrag

jesi li ušla u Austrian Airlines ili si neograničeno

surfala, s kojim modemom, koje si boje, metalik ili

tundra zelena, nalikuješ li ili si lažna dvojnost

i voliš ići u Branimir centar. jesi li probuđena alarmom

kao i ja, ili se budiš okupana suncem, i ne ustaješ kad je kiša

jesi li gledala sinoć Latina, i jesi li išta od toga razumjela

ili te se ne tiče, ne posustaješ li, ili ne daješ nikakvog znaka

kad bi mi mogla dati

zajutrak, i reći da postoji soundtrack za sve to

    kad bi ukinule podjelu, dosadilo nam bi, prenemagale bi se

krile se po zakutcima, plesale na rubovima, htonske religije i običaji vatre, i izrast kose, samo danas, dvd, uhvatile se u kružnice

pa onda bi sjedile, nas dvije, u Pakistanu, ili u Senegalu

kad mi kažeš dosta, ja završim, lakše je tako poslovati. automobil Peugot, ili poslovni svijet, petnaest, što hoćeš od svega toga, pribavit ću ti, i gledat kako mi se spuštaš ali brzo ćeš biti nezadovoljna, otresita i ostaviti me. poslušaj malo vijesti dana, što je s prihodom, što s Gazimestanom, napiši blog, sudjeluj u ustrojstvu, poretku, a u konačnici, svladaj se. moram biti stroga prema tebi jer si kao dijete, komentar na kraju stranice, povjerenik za zdravstvo, telefonski razgovor, okretaji mašine za rublje, moram stalno nadzirati i davati ti za pravo, pjevati, ako treba, da, i reći freedom, i never more, i flamingo, ptica, i četiri godine, i pet godina, i znam, znam, lijepo, lijepo

  
    OSJEĆAO JE…

     

    osjećao je da voli refrene

i da u njima sudjeluje.

da kad sjedi i sluša, kriomice

otkida od nekog svijeta, u kojem

ima uređaja, i kuna, i cole, u kojem lidl

ništa i klima uređaj mogu biti zajedno

i podjednako i jako i jeftino i bez rezultata.

i on osjeća: taj diesel, tvornička cijena, my baby

is gone, osnovna škola, prilog iz blagdanske kuhinje.

a onda opet slušanje: sretan vam Božić, očekujemo da ćete odvagnuti

vaše rečenice, biti slastičarski prvak, da ćete dobrovoljno uzeti la coste, miris zlata, komprimiranu medalju, otvoriti radnju, zatvoriti radnju, istovariti smeće u kantu, što biste i što ne biste.

da li da se to obriše, ne. lakše je učiniti sve jeftinim, i dojam, koji je bio sročen u frazu, pretvoriti u oproštaj, što je razumljivo, sve dobre rečenice su u oproštajnom tonu, s intenzitetom onoga koji ih je htio imati, podijeliti s njima nešto svoje, ali one su ostale njegove bivše, njegove. želio je onu koja ne ulazi u konkretni život, zato je valjda, jeftino

bez upotrebe, ulijevao u sebe glazbu, sto tisuća, Božić i listao gloriju. nije vjerovao u uzvišenost nego u neko grotlo koje sve jede, u žitnjak bb, hej, molim te, u ovo i u ono

i on ne može reći ne, kako bi mogao. i jasno, to ide, ide, sastaje sve sa svim, pršti i opija se

  
    KAŽEŠ MI

     

    kažeš mi, otac mi je borac

a mama, mama. ona je iz umjetničke obitelji

nesnalažljiva za život. gleda me zajapureni konobar

koji je navio glazbu do daske

da vidi da li se bunim. nema veze čujem te.

kažeš ići ćeš kod vidovite osobe

u vezi tvojih emocionalnih problema.

neka Hercegovka. i da, kako je biti borac, kao tvoj otac

i kako ne podnosiš bespomoćne žene.

kupljena mala knjiga, na stolu stoji, preda mnom

na njoj piše „Dar sreće“, napisala Helen Exley.

fotografija cvijeća na livadi, i piše veble commerce.

slušaj, kažem, tu piše: radosno je srce neizbježan plod srca koje

gori od ljubavi. majka Tereza.

sad je vrijeme darivanja, kažeš, a znam da ti voliš čitati

jednoj prijateljici sam kupila: budi što jesi.

ja ne znam, da budem ono što jesam, trebala bih prestati lagati

prestati govoriti poluistine, na poslu, s ljudima.

glasno razmišljaš.

ali nekako danas najviše volim slušati o tvojem ocu

kako je borac. putuje avionom, ima osamdeset

godina i svaki dan ide raditi. vratit ću se taoističkoj pjesmi, Pam Brown i Ralphu Waldou Emersonu, nekog drugog dana. ne danas, ne danas. hvala ti na poklonu. vidimo se. bok

i ne, ne želim biti kao tvoja majka, nego kao tvoj otac

htjela sam viknuti. ali već si skupila stvari u torbicu, uzela jaknu i nasmiješila se.

  
    IZNAD ZEMLJE

     

    žene iznose rublje na sušenje

bio je potres u Zaprešiću, nedovoljno jak za materijalnu štetu

bio je dobitak, putuje mama sa sinom u Graz ili Padovu

baš lijepo, a onda opet, stigli su poručnici i veznici, i sve se

nadimlje, raste jedan brijeg, na nekoliko tisuća metara iznad ovog grada

tamo se podcrtavaju rukopisi i sklada se glazba, za nekoga tko se ne zaokuplja božićnim sajmovima, onoga koji može tresnuti šakom po stolu, i zahtijevati presedan, da mu se isplati bon, hoće bon umjesto novca, za onoga tko utrljava tonik u kožu, za onu koja baca uplatnicu u koš

i prijavljuje se za nagradnu igru nescafe, i sve to povezano s gledanjem kroz prozor

s odrescima od ručka, manje s disketama, a još manje s mačkom

koji skače po boru, i ruši kuglu za kuglom

i pomalo i likovi na Krležinoj Gozbi, i piruete smrti Raymonda Carvera

i ne pomiri se, svi ti govore da su dvori visoko iznad zemlje

u njima taj gospodar zakucava čavle u daske, i grli mrak, pjeva krilatice, istiskuje prašnjave simbole iz upotrebe, i naređuje

kome kad zatvorimo dragulje u kutije, kako ćemo postupati u slučaju pomodne priznanice, poklonite pet kuna ili više ili manje, za djecu Hrvatske, koji nalaže kako ćeš potegnuti točku visoko u zrak i ostaviti je, taj gospodar zna postupati s kolebanjima, istiskivanjem se bavi u slobodno vrijeme

i odobrava, daje ti to kroz znakove: uskličnike, ili leteće točke, ili motocikle, nekad dobiješ zavrzlamu, nekad alat za šminkanje, nekad ti pošalje žlicu, sad je vrijeme za ručak, nekad prodire u svaku tvoju poru, mijenja ti krvotok i nanosi balzame od kamilice.

  
    BADNJAK

     

    on živi

na vrhu brijega koji se ne miče

u svojoj polupokretnoj stolici

onoj na kotačiće, sastavlja teoreme, iskaljuje se na rednim

brojevima, tiho pjevuši popularne napjeve

za Božić Nat King Cole i Bing Crosby

nezamjenjivi ste, poručuje krijući ruke u nekim zamotuljcima

koji izgledaju kao rukavice, ali možda su to samo nekoć davno

bile, i puno vas volim, u žutom i narančastom

purpurnom i zelenom, u obrisima i u gradovima u kojima jeste

sjedi i pušta hitove za Nataliju, Manuelu i za malu Doris

i Giorgio, odjednom vikne, pa zašuti i otpuhuje.

trudi se, utjerava otvarač za konzerve u ladicu u koju

je stavio i priznanice za porez, bacio je broj, svoj pin u smeće

kaže sam sebi, čudno, uvijek sam vjerovao

da kod boga vlada red, da je protestirao bio aktivan i dovodio

sve i smisao i učinke i vjerojatnost, da je sve poricao što bi ga stjeralo u kut

da je okretao stranice kao sumanut da vidi što se protiv

njega piše, imao svoju press službu, imao vjerovnike i dužnike

i tarot karte, i sve koji su brinuli da ostane dugo vječan

    kaže, bolilo me je uho, imao sam operaciju i čekao nalaze

pušio sam, da mi to nadomjesti ljudsko društvo, i redne

brojeve, izbacivao i dodavao znakove za zbunjenost, za suvišno

premetao ladice, da nađem priznanice, za društvo i za poredak

za znamenje. da je ovdje, da se nije izgubio u trgovačkom centru, prošao

kroz crveno, na badnjak uz

bor, mislio tko je tko u splitskoj luci, koja klapa pjeva živjelo more, kad se ptice gnijezde i kad će na skijanje, oh, na svašta je mislio, neumoran, onda je odlučio otići na reiki, a majstor mu je rekao: pa vama glava bruji, morate manje misliti, a više plesati

i onda je osjetio kako mu navire smijeh.

  
    U DANIMA KAD MI TREBA OBIČNO MALO POVLAĐIVANJE

     

    kako si, pitam, i shvaćam da to nije ni približno dobro

ni približno loše. san koji se hitno približava, vlas kose koja

određuje krajnji dojam, koja pada u određenost frizure.

tako i o najmanjim stvarima, gotovo nevidljivim, ovisi

hoću li, hoćeš li reći: ja te čekam vani. kihnuti. biti solidarna

vjerovati u politiku svijeta u krizi. ponekad o naklonosti

jedne muhe, istisnutog osmijeha, razumiješ, ponekad o poravnanim

računima ovisi imamo li jako dobre replike, ponekad o

smušenosti i borbi nesvjesnih sila, kazne i okolnih gradova.

priče o tome već su zastarjele.

pišeš mi nadrealne groteske u danima kad mi treba obično malo povlađivanje, kimanje glavom ili osmijeh. nalažeš mi, preko mene, da pričam i nižem, i da

nema glavu ni rep, da prekoračim interpunkcije, pozabavim se takozvanim

bolesnim rečenicama, onima koje trpe, koje su krnje, zabačene, kojima treba

ispumpati želudac, onima koje nisu dospjele biti zaštićene

i zasnovane. čak i slikaš njima, sponzor si

dobrotvornih akcija: spasite krhku misao. sačuvajte značenje. istisnite iz nemoguće vatre i plama, iz pjesme, prokleti zamašnjak. nakon svega, ne osjećam ni umor ni olakšanje. gledala sam šator, i mislila na tebe. gledala sam šalicu kave, i mislila na tebe. govorili su pola godine zatvora, i splitski stan, i pit bull, a nisu spominjali tebe. gdje si bio. moram nadoknaditi, liječiti iscjeljivati, moram se pozabaviti time. prilagoditi nagradno putovanje tvojem nedolasku, podsjetiti se na osnove ponašanja, poslušati vijesti. baš me zanima hoće li doći pizza. hoće li inspektor pronaći zločince.

  
    HOĆEŠ LI

     

    govorili su mi da postoje životni i beživotni ljudi

tu sam podjelu primjenjivala, usrdno i pobožno

živjeti je uglavnom značilo to: živjeti. beživotnost je također značila

živjeti, ali.

ali, to je bila neka vrst grijeha prema životnosti.

a sveto je pravilo, jer svetogrđa nije bilo, samo život. trpko. slatko.

nisam više sigurna da znam gdje je jedno, a gdje drugo, i kako ostvariti sretno gibanje po snijegu

sretno padanje u nepovrat. predmnijevam, preko puta postojiš ti

svakako, koji mi daješ konačnost, volju da stanem na kraj traženju

da uništim strogost podjele i upadanje u sredinu, između.

pretpostavljam da ovo nije stigma o sretnom braku. da ovo nije stigma

nepripadanja poretku i zapovijedi, niti da imalo oklijevam zavući glavu pod jastuk. pretpostavljam da svijet nije podjela, ni oporbena sila, da nije oklijevanje i razmišljanje. svijet nije ništa, kaže mi to gipko stvorenje, koje bi moglo biti razočarano (zar je sve baš tako). svijet je veteran, dodaje onda dalje. i onda još kaže da možeš hodati po rubu besmisla koliko god hoćeš, da imaš tri zone, za prijelaz, da u prvoj primaju neizlječive izopćenike. i pitanje je: hoćeš li se pobuniti danas. hoćeš li se pobuniti uopće?

  
    KAKO SI?

     

    pitaš me kako sam i voljela bih

izvidjeti jesu li sve riječi

spremne: dobro, dobro, odlično.

svjetsko prvenstvo? neisplaćene božićnice?

ti se skrivaš iza vijesti dana. vjeruješ u pogrešnu i pravilnu

intonaciju, i jezično si popustljiv: možemo pokušati, možemo pokušati.

materijalne štete? ti se skrivaš iza događaja, predeš kao mačka

u zemlji u kojoj svi odlaze u kino, jedu kokice, biraju redove: sredina

lijevo, dvanaest i trinaest. eksplozivna akcija

white and shine. ne gubi sjaj zubi, ne propusti okus istinskog piva

ne dozvoli da ti nametnici šeću po dlanovima, uz najljepše želje

ti si opravdanje za tisuću, tako blizu, samljeven i probojan

nalaziš se u ovom svijetu kao prsti na ploči, kao sloboda

na pijedestalu, kao riječi: moram ići, kao kretnja kojom prenosimo dragost

kao umnost Kornelije, upornost Tamare, kao salsa

zadnje serije u ponoć, sjećaš se prošlosti, pitaš je li sve u redu

kapetane, kako ti je brod, ti imaš makroekonomske mjere i pritajen dodir s

malim bespomoćnim stvorenjima, stvarima od važnosti i ne baš tako važnim, naređuješ

udaljenost

izmišljaš popis

ideal i kroki

nasumičnost i sjaj i vrijednost i sretan ti bio svaki dan, i svaka noć, i sretan ti svaki mraz i svaka podudarnost, i svaki autobus, i svaki idiot, i da psi laju u tvoju čast, ribe šute, da svijeće gore, helikopteri da slijeću, nepomičnosti da ostanu nepomične i da se prave misli raščlanjuju od krivih, površne od nepobitnih, eksplozivi da eksplodiraju, da plaču tužni, i preklinju ljuti, da svi javni natječaji nađu svoje izvođače i da svi zahodi imaju dobre čistačice, i na pitanje kako si, da odgovor bude: dobro. dobro sam, hvala ti.

  
    FIGURA

     

    ima li nečeg iskonskijeg od pisanja

recimo Thomas Pynchon

ili Kurt Vonnegut

ili Biserka Težački, ili Jozefina

Marija, preslica, prostori. pomno pisati

znati o svojem predmetu

iscprsti ga, a tek onda znati da nije sve rečeno

jer ako se stvar prenese, pa ufitilji, ako se podmetne mina

pod riječ, kakva predodređena zamjenica na mjestu imenice

ako se od glagola istakne njegov vid, njegova uvjerenja, optika

dovršavanja i nedovršavanja, ako se u šutnju ne ulazi, ako se

ništa ne pospremi, ništa ne jenjava u stihu, ništa ne viče u pomoć

onda ništa. ništa i dalje, ako se pod vilinske niti, pod pređu utka

smiren voucher, ili ček bianco, nero, ako se u tučnjavi

netko pomoli za sretan ishod

kao kakva pridodana stvar općem metežu

rastepena, možda.

vjerojatno je uspjeh vidjeti misli u tekstu. vjerojatno je sklisko. ali moje tijelo je rt, pogodba, sabijeno, i u moju duševnost se zaklinje, poluprazno, i poludnevno. ono noću dobiva jasnije obrise, pojavljuje mu se ždrijelo, gladno. najsvježiji sam primjer koji se hrani sobom. a moji anđeli posloženi i, kako se to kaže, dopuštaju, da, dopuštaju sve to. i onda povučem crtu koja dijeli prazno i puno. poderem etiketu. i približim glagol leđima, otpuhnem vinjetu, prodorno zamislim stilsku figuru koja se zove kraj, završetak, dosta, bilo i prošlo

  
    DAJ, RECI KAKO SI DANAS

     

    daj reci, kako si danas

koja te bijeda zaobišla, koja te radost snašla. hoćemo li se

i danas igrati zamišljanja tvoje životne dobi

isprika koje pričaš kad zakasniš, uvreda koje sasipaš pa te sram

pa onda pogleda krišom, u nesigurnosti

i iščekivanju odjeka. pa onda tvoje zlatne kose, u kojoj se skrivaju

mamci za proširene rečenice, za uzdizanje duha. pa zatvorenog oblika

tvojih kostiju, opne oko usana, opne oko pleksus solarisa.

imaš li ideju kako pribaviti granicu u nepresušnom, recept za odvoženje nagomilanog, za čišćenje i kristalizaciju. promatranje, ili više od toga. što nakon superlativa? nikad ti nije dosta, koliko hvale možeš podnijeti, da ti ne bude slabo, da ti se ne vrti, niti izvrće intonacija. a koliko voliš sjediti pred televizorom, i klanjati se svojem izboru: baš to, vikati, baš to volim gledati. slabo učiš, i brzo shvaćaš. da nemam atribute da te opisujem bila bih nemoguća. dajem ti, uvjetno, ničije atribute, onda zaustavljam mozak. priznajem, koliko mogu, znam i bez toga. daj reci,

kako si danas, na tvojem putu ima li kakva slična zaokupljenost, kakav pomoćni reflektor, koji nas obasjava umjesto svjetla.

  
    DEBLO

     

    gledam u deblo. nije ono što se od njega očekuje

pa Krležino, pa Marinkovićevo, pa slobodno

po izboru deblo, svakidašnje. ne igra se s drugim

deblima, samo je, i stoji tako. ne pišem iz situacije

gledanja, ni u ludilu

ne tražim sebe u deblu. pokušavam

napraviti dotrajale stihove, koje kao da ste već vidjeli

jer su tako društveni,

kako kaže Camus onda, jeste li dotakli kakvo umjetničko djelo

danas, okusili čežnju, nadahnuće i predrasude. jeste li se prepali

komentara, izbora u Makedoniji, sabrali zvončiće. jesu li vas nominirali

prodali vam čaj za čišćenje.

a što kad ne spominju ništa, nego samo rade: lašte brave, popravljaju rolete, buše rupe

u zidovima, peru ustajale krpe, voze vas kao taksi, predujmove vam daju i daju vam

još osobe, mjesta, prostore, središta grada i periferije. tko su da im tako zublje svijetle

dok predlažu ženama da zauzmu položaje u društvu, muškarcima da također uzmu položaje u društvu.

jeste li dotakli kakvo umjetničko djelo danas. zašto bismo uzimali početak i kraj, hajdemo bez crta, bez slova. bog zna koliko dugo mi već ne znamo što radimo. kao neki farmeri, ili partneri, kao nova dekoracija.

puštaš da ti biće u zagradi daje šlagvort, čudiš se, pomalo, što ti je. uzimaš godišnji. osjećaš se ružno, ali ma nemoj, zar je to razlog? zamaglio se i pustio korijen, i bit će deblo, ako poraste i očvrsne, kao svi dobri razlozi koji pupaju, množe se, imaju djecu i unuke. imam li vremena? zar reći više?

  
    ODŽALOVATI KRAJ

     

    svaki kraj se mora žalovati

pa tako i kraj neprimjerene cakline

kraj neodlučnog pitanja

kraj zakašnjelog koraka i jednostavnog gibanja

uzmimo da stalno žalujemo, za nečim ili nekim

za biljkama, prepiskama, otrovima, za onima

koji će tek doći, za nužnošću

koja poskakuje po pločicama i cikće od veselja

i za onim postupcima koji su mogli biti

i onima koji su bili a izgledali su nemogući.

nekad

pomislite, evo nešto što ne vrijedi

evo, jedan dio zbilje

tvoje i moje, kojeg ne treba oplakivati

što ponižava vedro i tamno, sva osvjetljenja i preobrazbu.

o, uobičajenosti dodira

o titravosti

o otmjenosti papira.

  
    METAFORA

     

    oni koji nemaju ništa pametnije, ništa

prirodnije za ubaciti u automat ubacuju kovanice.

oni koji nemaju nijednog paklenijeg konja, nijednu gramofonsku bilješku, ili pripremljeni govor, pitaju se: trčati? trčati? pokraj svake izgovorene rečenice položene su bijele haljine, ni previše zatvorene, ni previše.

progoni me nepoznato u poznatom.

valjano u nevaljanom. televizija i radio

hvatam se za sprudove.

gdje je pogrešno tumačenje metafora, prenašanje značenja.

gdje je onaj glas. u sintaksi sam. ostvarujem se preko poremećaja. o, kakvim me smatraš, ploviš li s takvima.

imam jednu malu metaforu, ali jako je mala pa se ne vidi golim okom. potraži me u smislovima spremljenim pod točkicama, zgruvanim u zagradama, u pribilješkama za putovanje. prodaj me u luci, za malo morfija, malo nane, nekog drugog čaja. nemoj zaboraviti moju malu, ili tvoju, onu koja se ne vidi golim okom, metaforu o brodu i kapetanu s kormilom, i našem smjeru u kojem jesmo, a da ga ne poznaš ti, niti ja, i nije li tako.

nije li tako

……

  
    KAD BI BILI JEDNOSTAVNI

     

    kad bi stihovi bili jednostavni

i mi bismo pomislili: gle, jednostavni stihovi

i ne bismo mogli ništa više dodati.

kad netko čisto govori posumnjam

čujem li dobro, ponudim uzdah

malo mucanja, stanki, prošaptaja

zbrzane riječi, progutan slog, dvije tri ispiljene izudarane

imenice, koje idu negdje iz sredine pa padaju, ovisno o debljini

i sili teži, na tlo svijeta.

o kad govoriš kao da se otvara izložba

i ne vidim boru kraj usana.

da li ti se obraz kratkotrajno crveni.

o kad pališ jednu za drugom, u nekom gnijezdu

lijepu misao.

  
    O LJEPOTI

     

    to su oni opisi koji dočaravaju

vrijeme, mjesto, igrokaz koji se igrao

u starom kazalištu, platane koje su šumjele i česmu s koje

su djed i unuk pili, i sladolede koje su jeli

putem, krišom

a bilo je ljeto, užareno, ispod suncobrana su se taložili ljudi

sa šeširićima i crnim naočalama

u tim knjigama ima slatkog otrova

ima bljeskova sunca, ne iznenadnih.

ima prozodija

savršenih (gotovo savršenih) detalja koji su zapravo bajka

ali ne, nema nerazumljivih engleskih i

francuskih riječi, visokotonalnih usklika, bezbrojnih aludiranja

na patnju. što bi o njima rekao moj Boro (moj susjed, iz prizemlja). baš mi kaže da

ne ide po kafićima, ali da zato kupi srećku lota, da je prije Božića dobio dvadeset

tisuća kuna, od toga se platila PVC stolarija. ta stolarija, koju vidim svaki dan, je

moj podsjetnik, neka vrst putokaza: prozori, i vrata s malim stakalcima u sredini, od žućkastog stakla. lijepa su, kažem, Boro, baš lijepa. odakle znam što je ljepota

reći ću ti: to je ono što me obuzima kad čitam kako su djed i unuk išli niz topli

asfalt, sa suncobranima koji su dopuštali da se na suncu pije kava. i da, Boro, mogla bih

te i češće spominjati, ali to ne činim.

  
    Irena Matijašević

    Objavila: Naizgled (pjesme, 2007); Južne životinje (pjesme, 2010); Danska H2O (poetska drama, 2012); Crno pismo (roman, 2015); Kao kiša (roman, 2017); Igra istine (roman, 2019); Početak zrelosti (pjesme, 2020); Cesta za tar (pjesme, 2022).

